b'\n_START_ARTICLE_\nTintti Amerikassa\n_START_SECTION_\nJuoni\n_START_PARAGRAPH_\nTintti ja Milou l\xc3\xa4htev\xc3\xa4t Chicagoon ker\xc3\xa4\xc3\xa4m\xc3\xa4\xc3\xa4n tietoa gangsterisodista. Tintin saapumisesta kuulee my\xc3\xb6s gangsterijohtaja Al Capone, jonka timanttituotannon kaappaussuunnitelmat Tintti pilasi albumissa Tintti Afrikassa. H\xc3\xa4nen k\xc3\xa4tyrins\xc3\xa4 yritt\xc3\xa4v\xc3\xa4t useaan otteeseen hankkiutua eroon Tintist\xc3\xa4. Tintti ei kuitenkaan onnistu saamaan poliiseja vakuuttuneiksi, joten gangsterit p\xc3\xa4\xc3\xa4stet\xc3\xa4\xc3\xa4n menem\xc3\xa4\xc3\xa4n. _NEWLINE_Tintti joutuu uudelleen useiden hy\xc3\xb6kk\xc3\xa4yksten kohteeksi ja poliiseina esiintyv\xc3\xa4t gangsterit viev\xc3\xa4t h\xc3\xa4net Al Caponen kilpakumppanin, Bobby Smilesin, luokse. Smiles yritt\xc3\xa4\xc3\xa4 suostutella Tintti\xc3\xa4 liittym\xc3\xa4\xc3\xa4n heihin, mutta t\xc3\xa4m\xc3\xa4 kielt\xc3\xa4ytyy. Vaikka Tintti saa Smilesin miehet napattua, Smiles itse pakenee preerialle, minne Tintti seuraa h\xc3\xa4nt\xc3\xa4. Smiles huijaa paikalliset mustajalkaintiaanit pit\xc3\xa4m\xc3\xa4\xc3\xa4n Tintti\xc3\xa4 vihollisena. Mutta Tintin huomattua amerikkalaisten yritt\xc3\xa4v\xc3\xa4n vallata mustajalkojen maata siell\xc3\xa4 sijaitsevien \xc3\xb6ljyl\xc3\xa4hteiden vuoksi, he k\xc3\xa4\xc3\xa4ntyv\xc3\xa4t Tintin puolelle. Lopulta Tintti l\xc3\xb6yt\xc3\xa4\xc3\xa4 Smilesin ja toimittaa t\xc3\xa4m\xc3\xa4n takaisin Chicagoon._NEWLINE_Tintti\xc3\xa4 ylistet\xc3\xa4\xc3\xa4n sankarina, mutta sitten tuntematon kalju gangsteri (90-luvun animaatiosarjassa nimelt\xc3\xa4\xc3\xa4n Bugsy) kaappaa Miloun. Tintin saapuessa gangstereiden piilopaikkaan h\xc3\xa4net kolkataan ja heitet\xc3\xa4\xc3\xa4n s\xc3\xa4kiss\xc3\xa4 Michiganj\xc3\xa4rveen hukkumaan. H\xc3\xa4n selvi\xc3\xa4\xc3\xa4, mutta joutuu uudelleen kaapatuksi. H\xc3\xa4n kuitenkin kutsuu virkavallan paikalle pid\xc3\xa4tt\xc3\xa4m\xc3\xa4\xc3\xa4n gangsterit. T\xc3\xa4m\xc3\xa4n j\xc3\xa4lkeen Tintin kunniaksi pidet\xc3\xa4\xc3\xa4n paraati, mink\xc3\xa4 j\xc3\xa4lkeen h\xc3\xa4n palaa takaisin Eurooppaan.'